पटना. पटना हाईकोर्ट के पास स्थित हजरत सैयद शहीद सफदर पीर मुराद शाह रहमतुल्लाह अलैह की मजार पर लगे उर्स के मौके पर मंगलवार की शाम मुख्यमंत्री नीतीश कुमार और राजद अध्यक्ष लालू प्रसाद ने चादरपोशी की। लालू के साथ अल्पसंख्यक कल्याण मंत्री डॉ अब्दुल गफूर भी थे। मुख्यमंत्री ने राज्य की तरक्की की दुआ मांगी।
केंद्रीय राज्यमंत्री रामकृपाल यादव ने भी चादरपोशी की। एदारा ए शरिया, बिहार के नाजिम आला हाजी सैयद मो. सनाउल्लाह ने मुख्यमंत्री नीतीश कुमार के प्रधानमंत्री बनने के लिए दुआ मांगी। मजार की प्रबंध कमेटी के संयुक्त सचिव रेजा आलम दानिश ने बताया कि इस पवित्र मजार पर पूरे हिन्दुस्तान से अकीदतमंद चादरपोशी करने और मुरादें मांगने के लिए आते हैं। यहां आने वालों की जायज मुरादें पूरी होती हैं।
उर्स के पवित्र मौके हजारों की संख्या में अकीदतमंद मजार शरीफ पहुंचे थे। इनमें से बड़ी तादात गैर मुस्लिमों की थी। बड़ी तादाद में लोगों ने मजार पर चादर चढ़ाई। फूलों की चादरें भी चढ़ाई गईं। साथ ही गरीबों में नजराना बांटा गया। उर्स के पाक मौके पर रात में फैजान ए औलिया काॅन्फ्रेंस का आयोजन किया गया, जिसमें मशहूर शायर माजिद देवबंदी और एस रजा अजीमाबादी समेत कई अन्य ने अपने कलाम से लोगों को मंत्रमुग्ध कर दिया। इस दौरान अब्दुल बाकि, डॉ इमामुल हक, खालिद खान, शहजाद परवेज समेत मजार प्रबंध समिति के कई अन्य पदाधिकारी मौजूद थे।
मेले में लोगों ने उठाया लजीज व्यंजनों का लुत्फ
उर्स के मौके पर मजार परिसर में शानदार मेले का आयोजन किया गया है। मजार पर चादरपोशी और आस्था को लेकर पहुंचे लोगों ने हलवा पराठा, शाही हलवा, मुगलिया हलवा समेत तरह-तरह के लजीज व्यंजनों का जमकर लुत्फ उठाया। मेरठ से लेकर पटना तक के प्रसिद्ध खान-पान की चीजें यहां मिल रही थीं। जगह-जगह फूल और इत्र के स्टॉल सजे थे और पूरा माहौल पूरी तरह से आध्यात्मिक था। मेले में महिलाओं के शृंगार के सामान से लेकर बच्चों के खिलौने तक की दुकानें सजी थीं। बच्चों ने झूलों का भी जमकर आनंद उठाया। मजार कमेटी के लोगों ने बताया कि बुधवार की रात आठ बजे दुआ मांगी जाएगी और मेला भी लगा रहेगा।
bho_Deva hin_Deva hin_Deva awa_Deva hin_Deva